**KÄSMU KÜLA ÜLDKOOSOLEKU PROTOKOLL**

Aeg: 28.05.2017

Koosoleku algus: ca 12:00

Koosoleku lõpp: ca 15:00

Koht: Käsmu Rahvamaja

Koosolekust võtsid osa 68 inimest, neist 60 hääleõiguslikke isikut (5 neist volituse alusel) vastavalt küla üldkoosoleku läbiviimise korra § 3 lg-le 4. Otsuste vastuvõtmiseks jagati välja 80 hääletussedelit (neist tagasi saadi hiljem 66).

Koosoleku juhatajaks valiti Kristjan Altroff ning protokollijaks Mari-Liis Vohli. Koosolekust on helisalvestus.

**Päevakord:**

* Käsmu kultuurilooliste paikade lõppnimekirja ning meetmete arutelu ja otsustamine;
* Käsmu bussijaama parkimiskorralduse tutvustamine;
* Käsmu uue bussiootepaviljoni tutvustamine;
* Lühiülevaade MTÜ Käsmu Külaselts tegevusest 2017. aastal
* Muud küsimused

1. **Käsmu kultuurilooliste paikade lõppnimekirja ning meetmete arutelu ja otsustamine**

*/Helilindistusel minutid 4:50 kuni 1:13:20/*

K. Altroff jagas laiali koopiad projekti Käsmu küla puudutavast lõpparuandest ning Keskkonnaameti kirjast, milles kinnitatakse, et kaitsekorraldusliku alusuuringu „Lahemaa rannakülade mälumaastikud“ (tellijad on SA Käsmu meremuuseum ja MTÜ Juminda Poolsaare Selts, toetab SA Keskkonnainvesteeringute Keskus) alusel ei seata täiendavaid kitsendusi eraomandile. Tegemist pole uuringuga, mis on keskkonnaametile aluseks kultuuripärandi ja taluarhitektuuri kaitsest lähtuvate looduskasutuse ja ehitusõiguse kaalutlusotsuste tegemisel.

K. Altroff selgitab, et alates detsembrist on sellel teemal neljas koosolek külas (sh teine küla üldkoosolek). Reedel kohtusime veel lisaks ka Keskkonnaameti esindajatega, et teemat arutada. Kohtumisi on nüüd toimunud küll. Info on tehtud piisavalt kättesaadavaks. Täna peaksime lõpliku nimekirja vastu võtma. Uusi koosolekuid sellel teemal enam kavandatud ei ole. Mina isiklikult arvan, et tegemist on oma loomult toreda ja vajaliku projektiga. Küla üldise pingestatuse tõttu ei ole see olnud lihtne. Aga ma usun, et need ettepanekud, mida Keskkonnaamet reedel tegi, on tore kompromiss. Arvan, et võiksime külana selle kompromissiga edasi minna.

Tähendab see siis seda, et Keskkonnaamet saadab külale ametliku kirja, kus on selgesõnaliselt sätestatud, et see projekt ei ole tulevikus aluseks ühelegi keskkonnakaitselisele piirangule külas. See peaks võtma kõik võimalikud hirmud maha ja võimaldama meil projektiga ilusasti edasi minna. Eraomanikele peab jääma võimalus soovi korral oma talu projekti meetmetest välja lülitada, aga kogutud pärimused konkreetse objekti osas jäävad ka lõpparuandesse (tegemist on inimeste mälestustega, neid kustutada ei saa). KIK on projekti tähtaega edasi lükanud kuni 31. juulini. Kutsun kõiki üles kuni selle ajani saatma mulle (Riin Alatalule edastamiseks) ka oma mälestusi (või koduseid vanemate kogutud mälestusi) nimekirja lisatud objektide osas. Olen palunud teemast ülevaate teha Keskkonnaameti esindajal Ave Paulusel ja meil on sellele teemale võimalik eraldada täpselt üks tund. Selle ajaga peame teema lõpetama.

A. Paulus: Kinnitan veelkord Keskkonnaameti seisukohta piirangute mittekehtestamise osas. Kaitsekorralduslikuks meetmeks on siin see, et kui külad tahavad mingeid paiku hooldada või säilitada, siis on meil olemas selleks eelarverida ja me saame neid töid prioritiseerida. Võimalikud on talgud koostöös Keskkonnaametiga, või siis on kaitsekorralduskava aluseks KIK-ile toetuste taotluste esitamisel külade endi poolt. Nii tellijateks kui tegijateks on külade inimesed, MTÜd, muuseumid, kogukonnad. Lisaks on kaasatud eksperdid. Ärge kartke seda, sellest täiendavaid tingimusi ei kaasne.

Mure põhjuseks on ilmselt, et kaitsekorralduskavas endas on öeldud, et üldjuhul looduskasutuse tingimusi uuringuga ei seata. „Üldjuhul“ all on siin mõeldud just leevendavaid erandeid lautrikohtadele ja paadikuuridele, aga see ei pea olema üldse seotud selle uuringuga. Seega võime sõna „üldjuhul“ täiesti rahulikult välja võtta. Seda on rõhutatud ka viimases Keskkonnaameti kirjas. Ma loodan, et mured on sellega maha võetud.

Uuringu sisuks on 3 suurt asja: 2006-2009 kaardistasime Kirjandusmuuseumis säilinud kohapärimused (mälumaastikud). Saime palju kirjeid. Külade kultuuriloolised paigad ei puuduta pärimusega seotud paiku, vaid küla jaoks olulisi objekte, mida külad ise soovivad korda teha.

Kui keegi on rääkinud talu kohta mingit juttu, mida keegi teine ei taha, et see oleks seal, siis on võimalik lisada info, et tegemist on tundliku informatsiooniga (pere, varandus, usulised tõekspidamised jne) ja seda ei avalikustata.

S. Kristenprun: Palun näidake erinevaid nimekirju – millised objektid lähevad kaitse alla ja millised on kohapärimuslikud. Muidu ei saa hästi aru.

Ave Paulus: Keskkonnaamet kinnitab omalt poolt, et kaitse alla ei lähe ükski objekt. Projekti teostajad on 3. etapis teised inimesed. Annan siin sõna R. Alatalule.

V. Ong: Kui ei oleks olnud maikuu koosolekut, kas nimekiri oleks läinud kinnitamisele sellise tekstiga nagu ta praegu siin on esitatud?

A. Paulus: Koosolekuid on toimunud alates 2015. aastast…

Hääled saalist: palun vastake, kas jah või ei.

A. Paulus: Nimekirja ei kinnita mitte keegi. See on üks paljudest uuringutest, millega tegelevad koduloouurijad.

V. Ong: Kui see on projekti lisa, siis kas projekti tulemina oleks see läinud aruandesse sellises sõnastuses nagu nad olid toona esitatud?

A. Paulus: Ma ei oska seda kommenteerida. Seda oskab kommenteerida projektijuht.

V. Ong: Ei saa aru. Kui tähtaega ei oleks lükatud 31. juuli peale, siis milline versioon oleks kinnitatud projekti lisana?

A. Paulus: Keskkonnaamet ei võta seda projekti vastu.

V. Ong: Tean, et see on KIKi projekt, kas KIK oleks kinnitanud sellistes sõnastustes projekti lisa. Palun vastake jah või ei.

A. Paulus: Missugustes sõnastustes? Ma ei oska vastata, kui mul ei ole sõnastust.

V. Ong: Sellises sõnastuses nagu olete meile saatnud.

A. Paulus: Mina ei ole teile saatnud, vabandan. Sellest räägib projektijuht. Lahemaa rahvuspargi mälumaastike projekt 2012-2014 on Lahemaa rahvuspargi koostöökogu kultuuripärandi töögrupis läbi arutatud. Projekt sai esitatud KIKile taotluseks. Seal oli 5 MTÜd erinevatest kohtadest. Peataotlejad on Käsmu Meremuuseum ja Juminda Poolsaare Selts.

K. Namm: Konkreetne küsimus. Kui tähtaeg lükati edasi 31. juulini, ja aruanne jõuab siis Keskkonnaametisse, siis mida te sellega teete?

A. Paulus: See on üheselt öeldud kaitsekorralduskavas. Selles osas, mis puudutab süvaintervjuusid, on need juba üleval veebis ja meie käsutuses. Youtube’is. Ja Kirjandusmuuseumisse lähevad need andmed ka. Keskkonnaamet ka kindlasti lingib.

K. Namm: Need on kuskil üleval, aga mis neist saab? Mida Keskkonnaamet nendega teeb ja mis ajaks?

A. Paulus: Meil on 3 konkreetset tegevust: 1) Külade kultuuriloolised infotahvlid ja voldikud (neid on võimalik teha), 2) Külade kultuurilooliste objektide hooldamine (tuleb erinevate tegevuste kaardikiht), 3) Võimaldab kõikvõimalikke keskkonnahariduslikke tegevusi edastada.

K. Namm: Kas seda suurt tööd, mida hakkame siin arutama, on vaja selleks, et kuskile panna üles intervjuud, teha voldikuid ja infotahvleid ja kunagi hariduslikke tegevusi? Enne kui otsustust vastu võtta, peaksime aru saama, milleks seda vaja on?

K. Altroff: Paljudele küsimustele saab vastata R. Alatalu.

A. Paulus: Vaimse pärandi kogumine on sama tähtis kui materiaalse pärandi kogumine. Need 34 süvaintervjuud, mis inimestega tehti, 2 neist on surnud. Ma olen õnnelik, et need tehti. See oli külade/kogukondade soov intervjuusid teha, kuid finantse selleks ei ole. See on üks asi, millega vaimset pärandit hoida ja talletada. Teine asi – Kirjandusmuuseumi kohapärimuslik materjal lõppeb 90ndatel. Pärast seda ei ole siin käidud elavat pärimust kogumas. See kiht tuleb ka. Kolmas on kultuuriloolised paigad, kus külad mõtlevad paikade peale, mida nad võiksid hooldusesse anda. Käsmu külas on võib-olla teisiti, aga teised külad on küll väga õnnelikud selle üle. Mul on väga hea meel, et Tiit Linnuste sai intervjuu anda enne kui ta lahkus.

M-L. Vohli: Tuleb aru saada, et osade jaoks on oluline mälu säilitada. Nooremas eas ka mind ei huvitanud. Ma ei osanud seda hinnata ja seetõttu ma täna ei tea sellest pärandist midagi. Sellepärast need inimesed seda tööd teevad. Oleme nende vastu natuke lahkemad.

R. Raud: Kuuldes seda juttu siin, ei saa üldse aru, milles probleem on. Inimesed teevad toredat tööd, intervjuusid. Veebid, lingid. Nimekiri, mille hooldamiseks saab tulevikus võib-olla raha. Siiralt ei saa aru, milles probleem?

A. Paulus: Teistes Euroopa rahvusparkides toimib see kõik väga hästi. Rahvas tahab kaasa tulla.

M-L. Vohli: Mina olen aru saanud, et kui maja on nimekirjas, ei tähenda, et te ei või sellega edaspidi midagi teha, vaid selleks, et nt siin ja siin oli nõukaajal pood. Et seda teaksid ka järeltulevad põlved. See on kellegi jaoks väga oluline.

K. Altroff: Ka mul on sama arusaam. Info kogumine on erakordselt oluline ja väärtuslik. Ajalootunnetus on läbi elu oluline. Seda infot võiks veel olla. Edasi võiksime minna nii, et me täiendame seda infot, kus võimalik.

A. Paulus: Projekt ei hõlma mitte ainult Käsmu küla, vaid 34 Lahemaa rannaküla. Iga konkreetse küla kohta 3 aasta jooksul eraldatakse 1500 eurot. Kui Käsmu tahab mitte määratleda kultuuriloolisi paiku, siis KIK ei võta seda osa vastu.

K. Altroff: Lõppastmes võime jätta ju Käsmu valgeks laiguks, aga kas me ikka tahame seda teha? Annaksin sõna R. Alatalule.

M-L. Vohli: Mis vahe on pärandi- ja kultuurilooasjal?

R. Alatalu tutvustab end. Mind kaasati projekti 3. etapi koordinaatoriks. Ma ei tulnud siia mälestusi kaitse alla võtma. Tegelen pärandi kaitsega laiemalt.

Oluline on fikseerida varasemate aegade pärand, sest ajavaim on selline, mis hävitab mälestisi ja mälu. Seda on vaja aeg-ajalt kirja panna. 3. etapis sooviksime kirja panna ka selle, mis on praegusel hetkel inimestele oluline, s.t. mida teie väärtustate.

Selgitab, mis vahe on pärimusel (mis tuleb inimestelt juttudena kaasa) ja ajaloolis-kultuurilistel paikadel (füüsiline objekt). Pärimust füüsiliselt kaardile märkida on peaaegu et võimatu.

S. Kristenprun: Projekt on iseenesest väga-väga lahe. Algusest peale on olnud aga probleem, et ei ole Käsmu inimestele selgitatud, et on 2 nimekirja. Mul on vanaisa arhiiv, ma hea meelega panustan, aga keegi ei ole mulle sellest rääkinud. On ainult üks nimekiri. Näidake nimekirja.

R. Alatalu: Teine nimekiri oli hetk tagasi tahvlil. See on tabel, mis on kokku pandud 2. etapis, kus mina ei osalenud. Tabel pandi kokku nende inimeste põhjal, keda küsitleti. See oli avalikustamisel 2015.

K. Altroff: Kokkuvõttes - kogu projekt sai alguse ajal, mil küla ei olnud nii aktiivne, kui ta on tänasel päeval. Ja seda on projekti läbiviijana vedanud külas paratamatult vastuoluline Käsmu Meremuuseum. Sellest ongi tekkinud segadus. Tänaseks oleme selles olukorras, kus me oleme. Mina isiklikult arvan, et me ei peaks nullima seda tööd, mis on tehtud ja jätma Käsmu valgeks laiguks, vaid võiksime – nii palju kui võimalik – täiendada seda infot. Eriti kui meil on lubadus, et seda ei kasutata kurjasti.

R. Alatalu selgitab loetelu.

K. Altroff: Kas kellelgi on konkreetsete objektide kohta konkreetseid ettepanekuid?

R. Alatalu selgitab aruande tähtaegasid. Töö sai üle antud 20. mai. Käsmu külaga leppisime kokku, et on vangerdamisvõimalused ka hiljem. Töö lõpliku üleandmise tähtaega on 3. etapi osas pikendatud 15. juunini. Koguprojekti – 1,2,3 - tähtaeg on 31. juuli.

V. Väli ja R. Hääl juhivad tähelepanu vigadele.

M-L. Vohli tõstatab Kuradisaare nime. Järgneb arutelu kohanimedest.

V. Ong räägib oma ema, A. Pikkamäe uuringutest ning juhib tähelepanu ebatäpsustele, faktivigadele koolimaja, pritsikuuri osas. Selgitab, et kirjutas üllitise paksult täis asju, mis seal peaks olema. Saaks tabeli korralikult valmis alles aasta pärast. Samas tunnistab, et väga tore töö, kuid täheldab ka ülejala laskmist. Nii kehvasti me ei tohiks seda tööd teha. Te ise olete viidanud minu ema töödele, järelikult see peaks teil olemas olema. Palun võtke faktid sealt.

R. Alatalu: need tööd on tehtud esimeses etapis, mida tegi meremuuseum. Tuleb kontrollida.

V. Ong: sedavõrd olulise asja puhul ei ole olnud piisavalt kaasamist. Kui me tahame selle korralikult ära teha, tuleks see teha läbi mingi teise projekti. KIKi projekt ei ole ainuke, mille kaudu külale saada raha. Meremuuseumi materjalile ei pääse juurde, sest puudub ligipääs. Kui see on avalik info, miks ma ei võiks seda kätte saada?

A. Paulus: Esimese etapi tööd olid ajaloolised õiendid. Need koostati ajaloolaste poolt. Kui ajaloolises kirjelduses on faktivigu, palun saatke need.

V. Ong: minu jaoks on tähtis see, et töö saaks tehtud korralikult. Me ei tea, mis on olnud lähteülesanne. Ei suutnud tuvastada isegi töö eesmärke.

A. Paulus: Avalikkust on palju kaasatud. Ka eesmärgid on kõik kirjas. See on kõikides tekstides üleval! Külade ajaloolised õiendid on tehtud ajaloolaste poolt. Lihtsalt uut materjali on peale tulnud. Vajaksime uusi ajaloolisi õiendeid. Teiseks – elava pärimuse kogumine ja kaardikihile kandmine Maa-ameti andmebaasis + süvaintervjuud. See kõik on kirjas. 3. etapi eesmärk on, et külad ütleksid, millised on olulised paigad, mis vajavad hooldust. Juhul kui seal on faktivigu, palun parandage need. Teised külad said sellega hakkama.

V. Ong: ainuke eesmärk, mida suutsin tuvastada on pikaajaline kaitse-eesmärk. Viimases tabelis seletust ei olnud. Andke andeks, aga oma koduküla patrioodina mina sellisele asjale kätt alla ei pane.

A. Paulus: See nimekiri ongi tühi, sest külad peavad ise ütlema, mida nad tahavad.

S. Kristenprun: Minu ettepanek on see projekt täna maha hääletada ja edasi lükata. Projekt kubiseb vigadest. Olen teinud tööd oma vanaisa Karl-Gustav Kristenbruni arhiividega. Olen palju uurinud Käsmu ajalugu. See projekt vääriks eraldi käsitlemist, Käsmu küla ei saa alla kirjutada vigadest kubisevale nimekirjale.

Toob näiteid vigadest.

Me tahame teha korraliku tööd. 70 000 eest on tehtud pseudouuring, millega hakatakse kiusama küla inimesi. Mul on kohtukaasus Keskkonnaametiga, kes viitab varasemale uuringule ja ei lase mul krunti poolitada, sest see „lõhub ära küla rütmi“. Miks te kiusate?

K. Altroff: Sigridi emotsionaalsus on mõistetav. Tegemist on kohtukaasusega. Kuid me ei saa sellele teemale rohkem täna aega pühendada. Ma ei ole tahtnud panna seda küsimust kordagi hääletusele, ma küsiksin küla käest, kas see on midagi, mida te soovite hääletada?

R. Raud teeb ettepaneku panna kirja meiliaadress, kuhu kõik saavad oma arvamused kirja panna. Kui see on olemas, mida me siis siin arutame?

V. Ong selgitab, et küla on saanud haiget läbi meelevaldsete tõlgenduste, mida pärast võetakse kui reeglit. Sigridi näite taga on 2000 m2 krundi suurust. See sai kunagi Käsmu küla arengukavasse sisse pandud *soovituslikuna*. See hakkas elama oma elu. Nüüd on meil samasugused hirmud. Küla on tehtud nii hellaks, et me ei taha uusi asju, mis võivad meile olla ohuks. Ettepanek – võtta Käsmu küla siit välja.

K. Altroff: Kõikidele nendele hirmudele peaksid olema vastused viimases Keskkonnaameti kirjas. Kui suur osa külast toetab ettepanekut, et me paneme selle küsimuse hääletusele?

A. Paulus: Käsmu küla kultuurilooliste paikade väljahääletamine on võimalik, see puudutab projektis 500 eurot.

R. Alatalu: Ettepanekuid pole külalt laekunud.

S. Kristenprun: Ma peaksin seda mitu tundi ümber kirjutama. Miks ma peaksin seda tegema oma ajast, kui kellegile on selle eest makstud 70 000? Kui te maksate, siis makske kellegile, kes seda hästi teeb, mitte mingit pseudovärki.

Hääled saalist nõuavad hääletust.

R. Raud: Kui on hirm, et projekt võib hakata midagi mõjutama, on teisel pool ka hirm, et projektist väljajäämine võib midagi mõjutada.

R. Alatalu: Ütlen oma kogemusest et võite projekti pikendada palju tahate, kokkuleppele ei jõua te niikuinii. Olen tänulik, et kogu protsess on andnud ainest päris kenaks antropoloogiliseks uuringuks. Arvan, et kirjutan selle artikliks.

K. Namm: ütlesite praegu väga inetusti selle rahva kohta, kes siia on kokku tulnud ja avaldavad oma arvamust. Kui teile see arvamus ei meeldi, siis solvata inimesi ei ole põhjust.

R. Alatalu: Kas teie olete minu suhtes heatahtlikult käitunud?

K. Altroff katkestab vestluse ning palub osalejatel välja otsida hääletussedelid.

R. Alatalu lahkub.

Hääletusküsimuse sõnastus formuleeritakse kirjalikult koos:

*Kas Käsmu küla peab vajalikuks määratleda kultuuriloolised paigad ja osaleda projekti „Lahemaa rannakülade mälumaastikud“ kolmandas etapis?*

Küsimusele vastas jaatavalt: **20** hääleõiguslikku isikut

Küsimusele vastas eitavalt: **43** hääleõiguslikku isikut

**OTSUS: Käsmu küla ei määratle oma kultuurilooliseid paiku ega osale projekti „Lahemaa rannakülade mälumaastikud“ kolmandas etapis**

1. **Käsmu uue bussiootepaviljoni tutvustamine**

*/Helilindistusel minutid 1:13:40 kuni 2:00:00/*

Käsmu bussijaama projekt sai alguse kahest peamisest vajadusest – 1) vajadus paremini korraldada bussiliiklust Käsmu külas ja 2) vajadus avaliku tualeti järgi.

Neid teemasid arutasime ka küla üldkoosolekul oktoobris ja võtsime sellise üldise suuna: me soovime piirata bussiliiklust külas, püüame rajada bussijaama bussidele parkla ja ehitada bussijaama tualeti.

Külaseltsi juhatus on selle soovi nimel nüüd 6 kuud vaeva näinud ja pakume külale välja järgmise lahenduse.

Tutvustab lahendust, mis hõlmab bussidele sissesõidukeelu alates bussijaamast, maatüki ostmist MTÜ-le Käsmu Külaselts ning tasulise parkimise korraldamist sellel maatükil koostöös Europarkiga.

E. Kask: Mind huvitab parkimise tulevikukontseptsioon. Ühe äärmusena ma näen, et ma hakkan Europarklas elama. Oluline on küla maine. Ma ei taha elada külas, kus külaline võiks tõlgendada, et ärge meie külla tulge.

K. Altroff: Need on pikad ja rasked teemad. Me kindlasti arutame neid küla sees veel ja veel. See on protsess. Lõplik lahendus igal juhul ei hõlma tõkkepuid. Samuti peab inimestel olema võimalus tasuta parkida. Kuid kui inimene soovib sõita treppi, küla südamesse, võiks ta selle mugavuse eest ka maksta (mitte palju, võib-olla 1 euro?). Nende sissetulekute arvelt me tegeleksime parkimisküsimusega edasi, eks näis, milliseks kujuneb tulevik (võib olla elektritramm aastal 2176).

R. Raud: Mind huvitavad rahalised kalkulatsioonid. Kas tuleb võtta laenu? Kardan ka turismivoo pärast – kas langeb ära Käsmu küla atraktiivsus?

K. Altroff: Rahaliste kalkulatsioonidega tegeleb MTÜ Käsmu Külaselts. Kogu asi algas ettepanekust inimestelt küla lõpus ja suure tee ääres. Arutasime seda küla üldkoosolekul ja leppisime kokku, et piirame bussiliiklust.

M-L. Vohli: Meie elame Käsmus. Kõigepealt peaksime mõtlema iseenda peale, mitte turistide peale. Puhast õhku meil Käsmus ei ole. Bussid on tagurdades ebaturvalised. See ei ole mõeldud kellegi kiusamiseks ja raha väljapressimiseks. Meie lapsed sõidavad ratastega, vanemad vajavad südamerahu. Kui teil on paremaid ideid, andke teada. Turistid on toredad, aga me peame ise ka ennast hästi tundma.

M. Laulik: Mulle ei meeldi bituumenlahendus parklale.

K. Altroff: Arvan, et tuleb pinnaskate. Aga võtame ühe etapi korraga. Räägime kõigepealt, kas üldse teha. Ja siis, milline tuleb kate.

J. Sondla: Palju busse hooajal läbib?

E. Ojalill: olen märkinud üles, istudes poes. Nt eile sõitis mööda suurel kiirusel 30 autot (lapsed ratastega tee ääres), pidin kiirust autodel piirama. Busse eelmisel aastal 8 päevas. Nüüd ühel päeval 6 bussi päevas.

L. Altroff: busse on kümneid. Tähtis ei ole täpne arv. Piir on see, et külainimesed tunnevad ennast häirituna. Sõidan sageli oma 7-aastase lapsega taha. Meist sõidab mööda 2-3 bussi. Mina ei taha, et minu tütar nende busside vahele satub.

R. Raud: See argument on mõistetav. Huvitavad lihtsalt finantskalkulatsioonid.

K. Altroff: Jah, see võib tunduda muinasjutuline. Aga on siiski võimalik, vähemasti meie esialgsete kalkulatsioonide kohaselt. Arvestatud on buss 10 eurot/24 h. Ostame maatüki järelmaksuga 5 aasta jooksul. Bussile on see väike raha, külaseltsile suur.

L. Altroff: tuleviku kohta – me ei käi tegelikult oma vajadustest ees, vaid nende järel. Tulevikuetapid on seotud Käsmu küla vajadustega – seda on vaja, sest inimesed tunnevad end sõidukitest häirituna.

E. Ojalill: nõukaajal oli suvitajatemaks. Me soovime värsket õhku. Parkimine on hea asi.

I. Reile: Mina olen naaber, mul on omad hirmud ja küsimused. Kas asendiplaan on?

K. Altroff: Peaksime panema selged märgid, kui kaua bussimootor võib töötada, et ei tossutaks. Et hoiaks vaikust. Vahel peaks olema ka mingisugune hekk, mis eraldab.

I. Reile: ehitusseaduse järgi te ilma naabri loata lähemale kui 5 m ei saa tulla. Soovime selles osas teiega arutada.

K. Altroff: Loomulikult. Püüame koos leida lahenduse, mis kõikidega arvestab.

J. Sondla: Kas on uuritud alternatiive?

R. Hääl: vasakut kätt küla alguses soovisime teha. Keskkonnaamet ei lubanud. Kergliiklustee ehitamisel proovisime saada parklat 2 bussi võrra suuremaks. Ka ei tulnud välja. See, et bussid tulevad küla keskele ei ole lõputult hea. See on alternatiiv.

K. Altroff: Maa jääb tõepoolest külaseltsile. Saame seda tulevikus vajadusel kasutada teiseks otstarbeks.

I. Aus: Mina ei taha küll omale laenukohustust võtta. Tulevik on tume.

K. Altroff: Loomulikult on see ka oluline otsus. Seda arutame aga külaseltsi üldkoosolekul. Üldiselt – kui me ei suuda seda 5 aastaga tasuda, siis me anname selle maatüki lihtsalt tagasi ja jääme sellest ilma.

I. Reile: mingisuguseid kreeditoride nõudeid ei tohi seltsi vastu tekkida.

K. Altroff: Kindlasti mitte. Soovime hoida külaseltsi elujõulisena.

E. Kask: Ma ei ole puhta õhu ja parkimise korralduse vastu. Ma ei taha aga elada külas, kus iga natukese aja tagant on parkimissildid. Tavainimesed peaksid saama Käsmus ka tasuta parkida. Ehk saaksime ka heaga inimesi kasvatada – näiteks panna parkimise korra rikkujatele silt, et sa ei arvesta teise inimesega vms. Busside eest tasu võtta – miks mitte. Mind huvitab aga, milliseks kujuneb teine ja kolmas etapp.

K. Altroff: isiklikult arvan, et tasuline parkimine tuleb Lahemaal tulevikus niikuinii. Küsimus on millal ja kes seda algatab. Kui teeme seda ise, on võimalik lahendusi kujundada selliseks, nagu oleks turistile vastuvõetav ja mis ka annaks külale midagi. Kohaliku maksu kehtestamine selleks, et tagada küladele sissetulek, on võimalik. See on aga poliitiline otsus. Aga see on minu arvamus.

M. Laulik: Kas vald ei saa maatükki ise ära osta?

K. Altroff: vallal on oma piirangud. Nad ei osta seda maad.

R. Raud: Nt Berliini linnas, v.a. tuumiksüdalinn, on tasuta parkimine. Elu jätkusuutlikkust toetab see, et inimesed tahavad siin elada, olla, mitte siit ära minna. Sõbralikkus võiks olla. Eestis on pigem tendents, et inimesed lahkuvad riigist ja külad jäävad tühjaks, siis sissepoole poliitikat ajades võib juhtuda, et turistide vood suunduvad mujale. Jätkusuutlikkus tuleb ratsionaalselt läbi mõelda ja korraldada teisel viisil.

K. Altroff: Sooviksin kuulda ka meremuuseumi seisukohta.

T. Saks: Juba praegu saaks piirata busside tossutamist märkidega. Teed tolmavad – tee meremuuseumi võiks olla kaetud. Muuseumi ette peaksid bussid saama välja sõita – võib-olla mitte seisma jääda, aga rahvas maha panna (lasteprogrammid kestavad 3 h, oleme pidanud vajalikuks, et bussid oleksid lähedal). Kui küla leiab, et see on problemaatiline, võib otsida muid kompromisse – ntx Kumiga koostöös muuseumi jaoks eraldi parkla, kui on vajadus.

K. Altroff: Kuidas muuseum arvab, kui bussid jääksid bussijaama, kas on liiga pikk maa muuseumi?

T. Saks: see on liiga pikk maa.

K. Altroff: Miks ma tunnen muret on see, et sellisel juhul bussijaama ja muuseumi vaheline tänav saab topeltkoormuse. Peab lahendusi mõtlema.

T. Saks: Turistide aeg on piiratud. Kui nad peavad pikalt jalutama, nad võib-olla loobuvad.

M-L. Vohli: turismifirmade mured on nende mured. Värske õhk külas kaalub selle üles.

Järgneb arutelu.

S. Kristenbrun: elan kõrval, buss sageli pargib muuseumi ees aga rahvas muuseumi ei külasta. Ettepanek: bussid parkida bussijaama, külastajad teevad 10-minutise jalutuskäigu. Suur probleem on busside parkimine muuseumi ees haljasalal, sinna peaks paigaldama märgid, muuseum ei tohiks seda ignoreerida.

E. Ojalill juhib tähelepanu busside edasi-tagasi sõitmisega seonduvatele probleemidele.

T. Kuningas juhib tähelepanu ka Käsmu Kontsertide parkimisprobleemidele.

K. Altroff: Kas võin võtta jutuajamise kokku nii, et üldjoontes on maa ostmine ja bussijaamas busside parkimine külale vastuvõetav? Tehnilisi detaile, kas bussid peaksid pääsema meremuuseumi juurde ja tagasi, saame veel arutada. Ma ei panekski küsimust hääletusele, küsin lihtsalt, kas üldjoontes kellegil on midagi sellise lahenduse vastu?

**OTSUS: Küla nõustub bussiliikluse piiramisega ja busside parkimisega bussijaamas. Busside võimalikku pääsu ka Meremuuseumi ette tuleb veel arutada ning leida lahendusi.**

1. **Käsmu uue bussiootepaviljoni tutvustamine;**

*/Helilindistusel 1 minutid 2:00:00 kuni lõpuni, helilindistus 2 kuni minutini 12:55/*

E. Kask annab ülevaate bussiootepaviljoni arhitektide leidmisest.

S. Pihlak ja S. Tuksam presenteerivad Käsmu uut bussiootepaviljoni.

Presentatsioon võetakse vastu aplausiga. Külaelanikel on võimalus esitada küsimusi.

K. Altroff: edasiminekuks algatatakse Vihula vallas menetlus. Edasi minnakse, kui projektiga on nõus Vihula vald ja Keskkonnaamet.

1. **Lühiülevaade MTÜ Käsmu Külaselts tegevusest 2017. aastal**

Rahvas hakkab lahkuma. Ülevaade tegevusest antakse MTÜ Käsmu Külaselts üldkoosolekul.

K. Altroff tänab osalejaid ja kuulutab koosoleku lõppenuks.

Koosolekut juhatas:

Kristjan Altroff

/allkirjastatud digitaalselt/

Protokollis:

Mari-Liis Vohli

/allkirjastatud digitaalselt/